Am pornit de la cazul lui Marius Văcărelu, profesor SNSPA, individ exotic care consideră săpunul drept un mare inamic al omenirii (dar personaj tipic pentru genul de oameni cultivați de propaganda putinistă), și am dat la o parte un bolovan sub care se ascundea un întreg mușuroi de „experți”, foști colonei, generali în rezervă, foști prim-miniștri, adulatori ai lui Vladimir Putin și apologeți italieni ai ceaușismului. Cultivați ani de zile, aceștia sunt prezentați drept experți, să se obișnuiască publicul cu ei, până ajung să treacă drept voci credibile, avizate ale dezbaterii publice, demne de luat în seamă, ori măcar de a fi prezentate în numele pluralismului.

Marius Văcărelu a fost adăugat de Alexandr Dughin și asistentul acestuia, George Gavrișa, pe lista de persoane ce ar putea face parte dintr-un „grup de elită” destinat promovării intereselor Rusiei în România. Cu aceste personaje, Gavrișa sau Dughin „s-au întâlnit fie personal, fie prin intermediari și au discutat direct sau indirect perspectiva participării în organizație [clubul de elită pro-rus] și/sau într-o inițiativă informală de influență pro-rusă”, conform „Anexa nr.1”, publicată de hackerii ruși „Shaltai Boltai”.

În decembrie 2014, lista, tradusă și publicată de ILD, a fost preluată de o mare parte a presei și televiziunilor din România și a fost comentată pe larg. Reacțiile celor vizați au variat între ridicol și grotesc. Cel mai caraghios a fost Vasile Ernu – adăugat pe listă ca „editor al portalului de analize http://www.criticatac.ro (site anti-globalizare, stângist)”; național-bolșevicii apropiați Kremlinului aveau deja aliați în redacția criticatac. Vasile, într-o sfâșietoare și incoerentă smiorcăială, ce se încheia cu o amenințare, spunea că lista e o invenție a celor de la ILD și s-a simțit dat afară din „Glamour-Gulag”, înapoi în Gulag-Gulag – față de care e nostalgic, oricum. Unii au spus că ILD sunt plătiți de Mossad, alții că sunt antisemiți, Puric a spus că suntem „securiști”, că lista e inventată, dar că îl admiră și s-a întâlnit cu Dughin și își dorește o „antantă ortodoxă” cu acesta; Năstase a făcut mișto, dar în urmă cu câteva zile s-a dovedit la înălțimea așteptărilor, nu l-a dezamăgit pe Dughin, cerând o reorientare a politicii externe a României spre Rusia și China.

La acea vreme, îmi scăpase răspunsul lui Marius Văcăroiu Văcaru Văcărelu. Adăugat pe listă în calitate de „om de știință, profesor la Școală Naționale de Științe Politice și Administrație Publică (București)”, Văcărelu scria:

Am sesizat această lipsă de specialişti pe spaţiul estic şi am încercat să devin unul dintre cei mai buni cunoscători ai zonei. În Rusia unul dintre marii promotori ai geopoliticii şi ai doctrinei Eurasiei este Alexandr Dughin. Deoarece preşedintele rus a preluat această doctrină, a devenit necesar să o cunosc foarte bine. Faptul că am cercetat-o m-a condus inclusiv la acceptarea unor invitaţii la conferinţe pe teme geopolitice în Rusia, atât la Universitatea M. Lomonosov, unde a predat profesorul Dughin, dar şi la alte universităţi şi institute de cercetare. Nu am ascuns aceste vizite şi întâlniri niciodată, iar o bună parte din textele mele se regăsesc pe internet şi pot fi consultate. Îi felicit pe cei care au alcătuit lista – au reuşit o bună operaţiune de PR pentru site-ul propriu. Pentru că m-au trecut şi pe mine pe listă, rămâne să le mulţumesc, deoarece mi-au făcut reclamă…

De unde să încep? În primul rând, la fel ca Ernu, Puric, Năstase etc, Marius Văcărelu minte spunând că ILD ar fi creat lista. Observ că Văcărelu se recomandă pe adevărul.ro drept „specialist în geopolitică”. Răsfoindu-i „expertiza” am descoperit secvența de mai jos:

Săpunul, inamic al oameniri

Ca „specialist” și profesor SNSPA, Văcărelu mitraliază explicații savante despre orice, oricând, din orice poziție, explicații îndrăznețe, controversate, mostre de gândire out of the box. Rămas fără subiecte, acesta scandalizează: „Săpunul e unul dintre cei mai mari inamici ai oamenilor. Săpunul, da!” De ce? Apelează la Știință! „Pentru că săpunul, pe de o parte, a contribuit la creșterea sănătății, dar în același timp, crescând sănătatea a crescut durata de viață, i-a făcut pe oameni mai vulnerabili, dar după vârsta de 70 de ani […]. Oamenii mureau destul de sănătoși […]. ” Creșterea „mult prea repede” a speranței de viață „îi face pe oameni mult mai hedoniști”, asta a dus la „disperare”, oamenii trebuie să se „împăce cu soarta” – tragedia de a nu muri dintr-o durere de dinți: „Există o anumită disperare, dacă vă uitați la oamenii în vârstă, pentru că această creștere a speranței de viață s-a făcut, precum și creșterea tehnologică, mult prea repede. Dacă ar fi crescut această speranță de viață … nu în aproape două secole, ci în 4 sau 5 secole, ar fi fost mai ușor de absorbit cumva și ar fi reușit să își construiască niște viziuni mai calme … de împăcare cu soarta”.

„Expertul” turuie baliverne la foc automat. Îi vin în minte citate din cărți şi le varsă fără vreo inhibiţie sau cenzură a bunului-simt, pentru că nu are așa ceva. Gândirea structurată îi e străină, e ca un robot defect din desene animate care varsă la întâmplare frânturi de informaţie inmagazinate automat. Ca păpuşile pe care le agiți şi spun, Mami, mi-e foame, apoi Mami, fac pipi. Dacă o mai mişti odată poate să zică Te iubesc, mami şi imediat după aceea Fac caca şi se aude o chicoteala. Dacă, din greşeală, la fabricaţie, muncitorul a pus şi sunetele de la mașina de poliţie, care era pe bandă cealaltă de producţie, face şi Ni-no, ni-no, zice şi May I help you?, Mâinile sus! şi Aţi sunat la 112… Daca zdruncini păpuşa îţi poate da orice combinaţie.

Aceasta fiind „expertiza”, Văcărelu nu ascunde vizitele la Moscova, pentru a se întâlni cu Dughin – „o bună parte din textele mele se regăsesc pe internet şi pot fi consultate.”

Și le-am consultat.

„Să anexăm Europa!”

Textul de mai jos (în format PDF, pagina 39) a fost publicat în 2013, în primul număr al revistei patronate de Alexandr Dughin, „Journal of Eurasian Affairs”. Un text agramat în care Văcărelu pune la dispoziția lui Dughin „expertiza” sa pentru a arăta cum Eurasia, „protectoratul” Rusiei, „de la Lisabona la Vladivostok” – în descrierea lui Dughin – poate și trebuie să existe.

„Ideea e că trebuie să ocupăm Europa. Să cucerim! Să anexăm!”, spunea Alexandr Dughin pentru Russia.ru tot în 2013. Dughin detaliază: „Vom oferi Europei ocazia de a fi ea însăși. Vom stabili doar un protectorat asupra lor […] avem experiența unei astfel de expansiuni în Europa, în perioada sovietică, când al nostru Partid Comunist – Internaționala a treia, Cominternul, Cominformul – a avut rezultate foarte bune în penetrarea parlamentelor din țările Europene. Da, era un instrument al politicii noastre externe.

Astăzi, situația e diferită, nu mai suntem țări comuniste dar putem găsi alți parteneri. Apoi, dacă punem ideea națională – anexarea Uniunii Europene în interiorul Uniunii Eurasiatice – ne putem uni în jurul unui scop măreț. Imaginați-vă, să ne unim cu Europa – în stil rusesc! Dacă ni se spune să creștem PIB-ul cu 0,1 – 3 procente, să acomodăm migranții sau să vaccinăm câinii – este cu siguranță bine, dar nu e stilul rusesc, deci nu vom face nimic din toate acestea. Nu vom crește niciun PIB, pentru că nu ne interesează! Rușii se mobilizează pentru scopuri mai înalte. Să anexăm Europa – acesta e un scop înalt!„, spune Dughin, fără ascunzișuri.

Marius Văcărelu și-a dorit foarte mult să acopere „un mare gol” în România, lipsa de specialiști în spațiul estic. Și pentru că a vrut să ajungă „unul dintre cei mai buni cunoscători ai zonei” și-a asumat integral viziunea lui Alexandr Dughin, „unul dintre marii promotori ai geopoliticii şi ai doctrinei Eurasiei”. Pe principiul „La Roma, faci ca romanii”, la Kremlin, pentru a fi „expert”, îți aduci contribuția la construirea imperiului Eurasiatic al ideologului pasionat de ocultism, nazism, bolșevism, o formă „decreștinată” de ortodoxie și, nu în ultimul rând, satanism, Alexandr Dughin (conform Bisericii Ortodoxe Ruse, în 2002).

Iar dacă „anexarea” nu se va putea înfăptui folosind doar „soft power”, Alexandr Dughin va recurge la metode mai îndrăznețe, cum face deja în estul Ucrainei, îndemnându-i pe „omuleții verzi” pe care îi controlează: „ucideți, ucideți, ucideți!”:

Sau cerând un nou Holodomor, un „genocid împotriva ucrainenilor” care nu i se supun: „Ucraina ar trebui să fie curățată de idioți. Sugerez genocidul cretinilor. Cretinii diabolici sunt surzi la vocea Logosului, și sunt mortali datorită stupidității lor incredibile. Nu cred că aceștia sunt ucraineni. Ucrainenii sunt slavi frumoși. Au apărut din văgăuni ca o rasă bastardă.” (Alexandr Dughin, 2014)

Ce părere are Marius Văcărelu despre toate acestea? Dacă îi citim articolul din adevărul – infinită admirație!





Marius Văcărelu / Văcărel Agenturică

„Expertul” nostru este – sau cel puțin era în 2013 (nu a existat o demisie publică) – vicepreședintele ONG-ului pro-Kremlin „Asociaţia de Cooperare Strategică, Diplomatică, Economică, Culturală şi Educaţională cu Rusia şi Spaţiul Slav”, sau „Asociaţia de Cooperare România-Rusia” (ACS-RSS). La acea vreme, Văcărelu, ca reprezentant al unei asociații pro-Kremlin, încerca să se urce pe valul protestelor #unitisalvam.



sursa: https://www.facebook.com/romania.rusia/posts/169135759952434

În martie 2014, un comunicat ACS-RSS era preluat de Vocea Rusiei. ACS-RSS și Vocea Rusiei încercau să își convingă cititorii că românii, în majoritatea lor, văd invazia rusă din Ucraina prin ochii Kremlinului: „Românii văd situaţia din Ucraina, evoluţia evenimentelor din zonă prin comparaţie cu evenimentele din decembrie 1989. Iar prin experienţa celor mai bine de douăzeci de ani de „democraţie” locală, cu parfum de Washington şi Bruxelles, românii ştiu precis cine este agresorul în Ucraina. Şi care sunt scopurile sale: acapararea resurselor acestei ţări şi folosirea ca bază de atac împotriva Rusiei. […] românii îşi dau seama că lovitura de stat din Ucraina a fost organizată şi dirijată de Washington şi Bruxelles.”

În numele „majorității românilor”, ACS-RSS trage concluzia: „În rândul românilor există oameni care îşi dau seama că o politică de sorginte rusofobă nu duce la nimic bun” și adaugă, „noi, toţi aceşti oameni, reuniţi în Asociaţia de Cooperare România-Rusia, vom activa în continuare pentru relansarea relaţiilor dintre România şi Rusia. Nu ne vor opri sancţiunile occidentale împotriva Rusiei”. În concluzie, asociația al cărui vicepreședinte era/este Marius Văcărelu, va promova interesele Rusiei în România, în numele „poporului român”.

La 5 octombrie 2013, Vocea Rusiei saluta înființarea ACS-RSS de către Gabriel Antoniu Lavrincik, director vânzări-export al fabrici de mobilă SIMEX din Şimleul Silvaniei, și Alexandru Mîţă, profesor de limba franceză în oraşul Vaslui şi manager al Association Culturelle Europea. Debordând de entuziasm, Vocea Rusiei avertiza: „pentru România nu există decât calea refacerii legăturilor cu Moscova. Urgent şi fără ezitare, întrucât orice întârziere duce inevitabil la colaps economic şi explozie socială!”

„Urgent și fără ezitare!” Pentru că orice întârziere îi va revolta pe români, îi va transforma în „omuleți verzi” și se va ajunge, „inevitabil”, la o „explozie socială”. VR salută primii pași făcuți deja de PSD pentru evitarea exploziei sociale: „semnarea Acordului privind cooperarea în domeniul culturii, sportului, mass-media, turismului de către miniştrii de externe Serghei Lavrov şi Titus Corlăţean„.

Marius Văcărelu comenta articolul citat de VR ca simplu jurnalist: „Iniţiativa este una foarte bună, şi trebuie să aibă succes – de altfel, cunoscând pe cei ce o animă, acesta este un lucru sigur! Un salut călduros din Bucureşti pentru această asociaţie şi iniţiatorii ei”!

Comentariul a fost postat în 2 octombrie 2013. Trei săptămâni mai târziu, pe 24 octombrie, Văcărelu era recomandat ca „Vicepreședinte” al ACS-RSS (imaginea de mai sus).

Mergem mai departe. Marius Văcărelu e „Secretar de redacție” la revista revista GeoPolitica, fondată de Vasile Simileanu, directorul revistei. „Colonelul în rezervă” Vasile Simileanu predă geopolitică la ASE și la Universitatea București, face parte din „Clubul Militarilor Români de Reflecție Euroatlantică” și este vicepreședinte al „Asociaţiei de Geopolitică „Ion Conea””. Simileanu a fost, de asemenea, adăugat pe lista lui Dughin de prieteni ai Rusiei, în calitate de „geopolitician, editor al publicaţiei de analize “Geopolitica””.

Într-un interviu din ianuarie a.c., dat României Libere, Vasile Simileanu vorbea despre faptul că e nevoie ca România să creeze „punți de legătură cu India, China și chiar Iran, fiecare stat din UE face așa: o politică alături de aliați și alta în funcție de interese economice și strategice. Și noi ar trebui să facem la fel, fiindcă am pierdut multe relații importante în ultimii 20 de ani, unele care pe vremuri erau strategice. RL: La cine vă referiți? V.S.: La China, la statele arabe, unele țări din America de Sud. RL: Ar fi bine ca Bucureștiul să încheie un parteneriat strategic cu China? V.S.: Un parteneriat economic special ar fi ideal.” Nu pot să nu observ că „relațiile, pe vremuri strategice, pierdute în ultimii 20”, relații pe care V. Simileanu le dorește reîncălzite, sunt în primul rând vechile parteneriate ale lui Ceaușescu, și deși nu numește Rusia, este cât se poate de clar că e vorba mai ales de practic defunctul BRIC (Brazilia, Rusia, India, China), la care se adaugă aliați ai Rusiei precum Iranul.

Întrebat cum a ajuns pe lista prietenilor Rusiei, Vasile Simileanu răspunde sec: „Nici eu nu știu.”

RL: Ați avut întâlniri cu Alexandru Dughin, despre care se spune că ar fi unul dintre ideologii Kremlinului? V.S.: Nu. RL: Aveți prieteni comuni? V.S.: Nu.

Dar Vasile Simileanu nu este străin de anturajul lui Alexandr Dughin și are cel puțin un prieten în comun cu acesta.

E vorba de Claudio Mutti.

Eurasia, de la Brest la Vladivostok

Vasile Simileanu face parte din „Consiliul știintific” al revistei italiene „Eurasia – Revista di studi geopolitici”, revistă condusă de Claudio Mutti. Mutti este, la rândul lui, autor prolific în revista GeoPolitica a lui Vasile Simileanu.

Claudio Mutti a publicat articole în 5 numere ale revistei – 35, 39, 40, 46 și 47.



Lista completă de autori: http://www.geopolitic.ro/Index%20autori%20M.html

Din „consiliul ştiințific” al revistei lui Claudio Mutti face parte, alături de V. Similean, și Alexandr Dughin – a cărui doctrină a fost preluată de V. Putin, cum spune M. Văcărelu.



sursa: http://www.eurasia-rivista.org/generenza/

Marius Văcărelu este autor pe GeoPolitica din 2007. A publicat articole în numerele 21, 22, 23, 24, 25, 26, 27, 29, 30, 31, 32, 33, 34, 39, 40, 41-42, 43, 44-45, 46, 47 și 49-50 (aici). Cuprinsul revistei este publicat aproape integral între 2007 și 2013. Marius Văcărelu a publicat constant în această perioadă.

Pe lista de autori îl găsim și pe fostul director SRI, George Maior, cu un articol listat în arhiva disponibilă pe site. Nu știm dacă a mai publicat ceva după martie 2013. De asemenea, Titus Corlățean a pubicat articole în numerele 47 și 48 (aici).

Dar să ne întoarcem la Claudio Mutti.

C. Mutti, autor italian și bun vorbitor al limbii române, conduce revista italiană „Eurasia, Rivista di Studi Geopolitici”. Un subsidiar al revistei lui Mutti este și „Geopolitica” (nume identic cu al revistei lui Simileanu). „Geopolitica” italiană e editată de Tiberio Graziani, membru și susținător fervent al ideii Eurasiatice și membru al consiliului director al „Mișcării Eurasiatice Internațioanale” conduse de Aleksandr Dugin – scrie Anton Shekhovtsov. Anton Shekhovtsov, politolog ucrainean care a scris pe larg despre extremiștii europeni și legăturile lor cu Moscova, mai spune despre Claudio Mutti că e un autointitulat „maoist-nazist” (oarecum varietate a național-bolșevismului dughinist). Prieten cu Alexandr Dughin din anii ’90, Claudio Mutti este un apropiat și cel care a inspirat organizația nazistă italiană, Stato & Potenza (Statul și puterea).

Anticapitalist, antiamerican și în general, antioccidental şi filorus, apropiat ca idei de Alexandr Dugin, Claudio Mutti a publicat la 1 decembrie, cu ocazia Zilei Naționale a României, un mesaj video transmis de site-ul russiatoday.ro. Între timp originalul a fost șters, dar l-am copiat și l-am republicat. Îl puteți urmări mai jos:

Claudio Mutti pe Russiatoday.ro | Vorbind o română surprinzător de corectă, Claudio Mutti descrie Uniunea Europeană drept o „uniune dominată de cămătari [capitaliști n.m.] și de politicieni în slujba Statelor Unite.” Pentru Mutti, aderarea României la NATO „echivalează cu falsificarea identității geografice și culturale ale acestei țări și cu negarea funcțiunii ei naturale”. Asumarea „funcțiunii naturale” a României pare să însemne pentru Mutti reasumarea statutului României de „zonă gri” între Occident și Rusia, cam cum era înainte de ’89. „România este una dintre acele țări Europene care […] ar putea să joace un rol fundamental de mijlocire între Europa și Rusia”.

În încheiere, C. Mutti lămurește definitiv: „Europenii cei buni trebuie să lupte pentru o Europă independentă și suverană […] O Europă care […] să participe la făurirea unui puternic bloc continental, de la Brest [vestul Franței n.m.] până la Vladivostok [estul Rusiei n.m.]. România, fă-te mare!” „Mare” însemnând pentru vechiul prieten al lui Alexandr Dughin, revenirea României la statutul de vasal al Rusiei.

Între 28 februarie și 1 martie 2015, Claudio Mutti a fost la București la întâlnirea adepților eurasianimului din România, eveniment organizat de russiatoday.ro, la care A. Dughin a participat prin Skype. „Oficial a fost vorba de un simpozion dedicat personalităţii şi operei marelui filozof mistic român, Jean Pârvulesco, mentorul lui Aleksandr Dughin, consilierul președintelui Dumei de Stat de la Moscova, considerat ideologul lui Putin. Jean Pârvulesco a fost primul care a lansat ideea Euroasia, care acum este platforma lui Vladimir Putin. Duminică, adepții lui Putin au luat decizia ce vor face în România, iar Alekandr Dughin a intrat prin skype de la Moscova să binecuvânteze”, scrie flux24.ro.

Dintre participanții români, Gelu Voican Voiculescu, Ion Varlam – fost deținut și cândva lider PNȚCD, Radu George Serafim – fost jurnalist TVR, Iurie Roșca – traducător al cărților lui A. Dughin în R. Moldova, dar și Natalia Melentyieva, soția lui A. Dughin. Și-au anunțat participarea, dar nu au venit, Ion Coja și liderul Noua Dreaptă, Tudor Ionescu.

Înapoi la ceaușiștii noștri.

În primele numere ale revistei GeoPolitica, cele din 2003, din „Consiliul științific” făcea parte și Mircea Dogaru (aici). Acesta, apropiat al PSD/USL, a fost adăugat pe lista lui Dughin în calitate de „colonel în rezervă, conduce Sindicatul Cadrelor Militare Disponibilizate”. Dogaru e cel care spunea în 2013: „regret că armata, la ordinul Partidului, n-a tras în decembrie ’89, poate nu mai aveam atîția eroi de mucava astăzi… regret că n-a tras!”. Un ceaușist bătrân, impenitent și impertinent.

Mircea Dogaru, împreună cu Petre Răcănel, este autor al acordului semnat în 2012 de USL și „Consiliul Național al Societății Civile” prin care se cerea desfințarea CCR, DNA, ANI și CNSAS, motivată de colonelul Dogaru, liderul Consiliului, astfel – „Curtea Constituţională, ANI, DNA sunt instrumente staliniste politice…” (aici).

Într-una dintre vizitele recente ale lui Alexandr Dughin în România, l-a întâlnit și pe Mircea Dogaru.

Petre Răcănel, tovarășul lui Dogaru, este unul dintre cei care, în decembrie 2014, după invazia rusă în Ucraina și anexarea Crimeei, dorea să înmâneze personal lui Vladimir Putin „medalia și brevetul” „Artizan Pace pentru Eternitate”. I-a scris, împreună cu mai mulți foşti securişti, ambasadorului rus la București, comunicându-i că vor „să-i confere Excelenţei sale Domnului Preşedinte al Federaţiei Ruse Vladimir Vladimirovici Putin medalia brevetul Artizan Pace pentru Eternitate – Eroii nu au naţionalitate” la 9 mai a.c., cu ocazia paradei de glorificare a URSS din Piața Roșie – eveniment ce își pierduse din importanță în anii ’90, dar care a fost reînviat de Vladimir Putin.

Petre Răcănel este, de asemenea, unul dintre apropiații lui Vasile Simileanu. În perioada 28 iulie – 1 august 2014, Petre Răcănel a fost invitat la „Școala internațională de vară GeoPolitica, ediția a VI-a” – „Noile dimensiuni ale strategiei energetice în Orientul Mijlociu și nordul Africii”, evenimentul organizat de revista condusă de Vasile Simileanu (GeoPolitica), de Asociaţia de Geopolitica „Ion Conea” (vicepreș V. Simileanu), de Facultatea de Geografie a Universității din Bucureşti și de „Middle East Political and Economic Institute (MEPEI)”. Pe lista invitaților figura și ambasadorul Iranului. Vasile Simileanu, în calitate de dublu-organizator al școlii de vară, e, destul de probabil, cel care l-a invitat pe Răcănel. Pe de altă parte, coorganizatorul „Middle East Political and Economic Institute (MEPEI)” e un ONG care are în portofoliul de activități o conferință organizată în 2013 pentru a oferi voce punctul de vedere al Republicii Islamice privind relația Orientul Mijlociu – UE — „EU and Middle East – Iranian viewpoints”. Vasile Simileanu apare și de această dată printre organizatori, cu „Asociaţia de Geopolitica „Ion Conea””, alături de Ambasada Iranului la București și „Fundația Titulescu”, condusă de Adrian Năstase – de asemenea prezent pe lista lui Dughin.

Revista GeoPolitica e un ghiveci de țăcăniți, foști securiși și naivi, care, adunați laolaltă, își etalează talentele geopolitice. Un alt exemplu de bătrân ceaușist, prezent cu un articol în numărul 49-50 al revistei în care publică Marius Văcărelu este „fostul şef al Marelui Stat Major al Armatei Române”, generalul Mircea Chelaru. Acesta a candidat, din partea PPDD-ului lui Dan Diaconescu, la primăria Bucureștiului, în 2012. În timpul campaniei, partidul lu’ Domnu’Dan era descris de expertul în geopolitică Mircea Chelaru astfel: „acțiune blaglosovită de Dumnezeu […], mișcare de deșteptare a conștiintei românismului și a națiunii române împotriva împilării de peste 20 de ani […] Dreptul suveran al acestei națiuni este sub tălpile ciocoilor care au vândut totul pentru interesul lor” etc, etc. Puteți urmări discursul geopoliticianului aici.

În 2009, Libertatea.ro publica una din rafinatele analizele ale autorului GeoPolitica: „Gripa porcină este un produs de laborator care va crea deliberat o pandemie severă la nivel global. Se preconizează că va dispărea 90% din populaţia lumii. Motivul: se apropie momentul epuizării rezervelor de petrol, implicit a îngrăşămintelor chimice – lucru care va reduce la jumătate producţia agricolă. Adică, decât să murim de foame, mai bine de gripă porcină.” (sursa: Libertatea, 5 noiembrie 2009).

În urmă cu două zile Mircea Chelaru a fost condamnat la 3 ani de închisoare cu suspendare și plata a aproape 1 milion de lei daune în dosarul „Case pentru generali”.

În loc de încheiere

ACS-RSS, asociația al cărei vicepreședinte pare a fi încă Marius Văcărelu, publica ieri, 25 aprilie 2015, următorul comentariu belicos pe Facebook: „Pregătirile pentru parada militară de 9 Mai sunt în plină desfăşurare. Ministrul rus al apărării, Serghei Şoigu, a declarat că efectivele militare care vor participa la paradă vor fi duble faţă de anul trecut. Vor fi prezentate noile tipuri de tancuri, vehicule blindate, avioane şi elicoptere de luptă.

…Americanii ar face bine să-şi înfrâneze pornirile belicoase la adresa Rusiei. Pentru că nu vor avea în faţă state ca Irak, Libia…Măi băieţi, aveţi în faţă o forţă pe care nu o veţi înfrânge cu vreo două-trei portavioane ! De data asta, trebuie să ştiţi să luptaţi, nu să lingeţi manualele cu proceduri. Mă îndoiesc serios că o veţi face !! | Parada de Ziua Victoriei de la Moscova va fi cea mai mare din istoria contemporană a Rusiei„. Coerența nu este neapărat unul din punctele forte ale echipei ACS-RSS.

Marius Văcărelu e, de 2-3 ani, mai ales în ultimul an, omniprezent în presa și la televiziunile din România. Este blogger pe Adevarul.ro, a fost invitat în repetate rânduri de Adevărul LIVE să-i pună întrebari lui Traian Băsescu, pe când acesta era președinte, scrie în Revista 22, pe Ziare.com, în Epoch Times Romania, a fost invitat frecvent la The Money Channel, la Realitatea TV, la Nașul TV, sau la televiziuni mai mici precum Expres National etc; este invitat și participă la dezbateri cu ONG-uri cunoscute precum Expert Forum – EFOR, e invitat de Fundația Titulescu a lui Adrian Nastăse, șamd. Acum, când Rusia investește masiv în dezinformare, în subversiune și în agenți de influență – mai mult ca în vremea Razboiului Rece, conform mai multor relatări ale serviciilor secrete din Romania și Occident, ale presei presei occidentale și romanesti – Marius Văcărelu a reușit să se insinueze, este promovat și se desfășoară cu nonșalanță, și fără nici un fel de restricții, în spatiul public cât se poate de mainstream din România. Nici măcar un „Tu cum ai ajuns aici, mai băiete? Esti pe lista lui Dughin? Fă paşi!”

Revista22: http://goo.gl/VDtHO3 | adevarul.ro: http://goo.gl/NkETHW | Ziare.com: http://goo.gl/GQyyNH | Money Channel: http://goo.gl/rWrXz1 , http://goo.gl/hNEQjj , http://goo.gl/72VnIR etc (Money Channel a fost desființat între timp) | Fundatia Titulescu: http://goo.gl/gH3dMl | Epoch Time: http://goo.gl/sWgg0e | Nasul TV: http://goo.gl/iM1RHz | Participant la dezbateri alături de Expert Forum (EFOR): http://goo.gl/QXP9RH .

update in aprilie 2016, Vacarelu publica primul articol pe katehon.com. Katehon.com este condus de Konstantin Malofeev și Alexandr Dughin. Malofeev este un oligarh apropiat de Vladimir Putin, aflat pe lista occidentală de sancțiuni impusă apropiaților lui Putin după invadarea Ucrainei și finantator al trupelor rusești din estul Ucrainei, dar și al grupurilor pro-ruse din Europa. Alexandr Dughin e ideologul lui Vladimir Putin, dar asta e cunoscut, deja. Cititi mai mult aici despre katehon.com.



